pkal cikay hkngyan rapal binkesan qu mama Lyu Lyu叔叔說一說祖先的足跡

泰雅族傳統文化 
hkngyan bnkis ta Tayal ini si pmma b’nux. minkahul prak rapal na bnkis qmpul. qmhut qalang na mequy uzi ga, ini galu mita mpuqu qba tayal ru mpru’ mrkyas wagiq tmangu abaw nya.nanu yasa yan pin’aras ke Tayal, rapal na bnkis, muci nnanu ’ringun na qalang, myunaw squ ke Tayal ru pcbaq. si ga squnun ta qpzing klokah mmuruw! ana su maki’ ngasal ga, pkayal ke Tayal squ bes su ru laqi su.qani hiya ga nyux su mlahang sinrxan su ru mgayang ghap na ke yaya. ’ringun ta lalu na qalang uzi ga, baqun ta smok rapal bnkis wal muci ’nanu qmpul!

qalang復興ga, Pyasan lalu nya Tayal. pongan ta lalu Tayal qani ga, si khrhul inlungan mung! skahul raral pqzyu ke qani. krahu mrhuw lkButa ta Tayal. mita squ n_gyut mhuyaw tayal. rhzyal qmayah uzi ga, ini ptnaq qsugun. yasa kmayal hata hkangi giqas na rhzyal. trang nasa yaqih utux laqi nya wal tnuxun na squliq Skahmayun. yasa qlupun na krahu mrhuw lkButa qu lhgan. h_yagun nya tehuk rhzyal na羅浮misu. mrhuw lkButa maras gluw nya Mknazi ru glgan nqu Mlipa ka naras na mrhuw Bangay musa smalit naki uruw qani na squliq Skahmayun. khmay balay qnapan nha gryung. bkgun nha gryung mga, kahul syaw llyung Gogan ru si tta qszyap kinpzyux nya. aring kya lga, “knyopan” son ta rhzyal qani.

bnkis ta lkButa ini tabing hmzyaw squ squliq Skahmayun. ru mtciriq qutux ’bu na rgyax. maki’ qutux motux na mlikuy Payas qu lalu nya. taqu sazing tngarux na squliq paris wal nya bun tneloq lqi mhuqil ru lmaqux pintriqan. ana ga, mramu kwara qelis nya ru wal phe mskyut insuna nya. strahu balay na tayal ki mrhuw lkButa qu motox ini kngungu mhuqil qu hiya. yasa son nha Pyasan qu lalu na rhzyal qani. misuw qani lga son角板山uzi.復興son nha soni la.

ini kbsyaq suruw nya lga, kinbahan na lkButa qmpul rapal nya ru mgluw pinsbu turu tneloq mwah gmagwas sqani. maki’ sazing mrhuw Besu Nawi ki Watan Temu maras gluw t’aring rgyax Papak Waqa mbzyaq. hminas qalang Gogan ru kyalun mrhuw Bangay. ru pturing ’san nha nqu snbil bnkis lkButa kya khugan na llyung Gogan qasa. Watan Temu ki gluw nya mita labang nqu qara gong ru Qara son nha lalu rhzyal qani. trang nasa ga, mgluw mwah gmagwas llyung turu Gogan qu kwara Mknazi. qalang qani hupa balay na qalang ma. yasa qu Thokak na misu.

binah qutux mrhuw Besu Nawi ga, htuw hugan石龜坑tqalang Kiyay. baha hmswa’ cyux ki’an qhuniq kiyay. yasa tlalu rhzyal qani. cyux maki’ sa ska’ b’nux na 百吉, 三層, 五寮. ini lawa kbsyaq lga, wahan yaqih na mnbu punu ru tqngan mzyup na squliq binah. si hakas muci, ” kzyuw hwinuk mromul mqumah qu rhzyal b’nux ru ungat qsinuw san qmaluq uzi. ”yasa mgyay ru wayal maki’ lingay rhzyal son角板山misuw ka cyux ki’an hatsisyo 復興. tlalu Kiyay lozi qu qalang qani. suruw lga, mbhuyaw tayal ru ini tkkwa rhzyal. n_gyut musa tmwang rhzyal Tuba ru mgayang kya lozi. rasun nha qani qu lalu qalang Kyay. yasa qu三民misuw la.

mrhuw Bangay maras gluw nya Mlipa gmagwas rhzyal三光misu. mita tasaw na gong memaw mtopaw mqas hmwaw, ”go go…” muci. yasa tlalu Gogan. gong qani yasa puqing turu llyung Gogan. qutux lozi mga, cingay balay qsinuw hbun qani. karu balay tmami hi qsinuw ru qulih. spngsa nha lpyung p’aras musa ngasal. yasa tayal qalang binah son nha miq “gogan” na qalang muci. ana lalu llyung Gogan gmbang hngya’an ke Theluw uzi.

babaw babaw nya lozi maki’ qutux ssquliq Mlipa kahul Pinsbkan mgluw rapal binkisan raral. pinshzyan mwah Sankyo zik rgyax ru mwayaw maki’ khway b’nux uruw na Topa. qmawas mkangi tta syaw llyung Gogan ga, mita wagiq mhuyaw mequy mngciq qmhut roziq mita ru hkngyan turu tuqi ru mhmut balaw abaw nya yan lalaw ta tayal. yasa sllwan nha “Mngciq” lalu nha nanak.

gmwayaw ki’an ngasal uzi ga, skahul ta lalu rhzyal ski’ta sininlungan nqu binkesan. m_yan Yohbun ga, “yaw” ru “qoyaw hbun” squnan na sazing ke qani. ’ringun ta qani mita lga, baqun ta rhzyal qani maki’ squ yaw na qoyaw hbun. yasa rhzyal Yohbun soni qani. nyux lozi Syawulay sazing ke cqunun uzi. ppongan ke qani lga, si baqi pongan muci syaw na qsya’ ulay. rhzyal義盛soni qani. maki’ uzi m_yan soni na Qehuy. hamswa’ mqoyat qsinuw qu trang ryax nasa. qutux qutux blihun ngasal nha qmuzi qehuy na qsinuw. yasa tlalu Qehuy ru gmbang ke Thiluw sbiru奎輝uzi.

tehuk sqani mniru maku lga, lalu snbil binkesan ru tlalu rhzyal misuw. kya wal muci nanu m’ubuy. cyux mamu baqun pi? m_yan qalang Qrahu cyux son新興. nyux m’giqas ru rmuruw blaq ngayan ru llsayan na qalang pi? ktay ta lozi qu qalang復興qani. sllwan nha aki mbhuyaw ru mslabang squ ggluw tayal ma? ana ga, misuw qani nyux ta mungi gaga ru mhutaw ke ta nanak. si luhing mkoyay ggluw ta ita. t’aring yugun nha giqas lalu misuw qu rhzyal. wal si somi kwara qinnxan kinhulan qalang ta nanak uzi. baha balay blaq zngyan ta binkesan ta nanak hiya la!

ini nbah malax uruw qalang ta qu cinbwanan. si ga ita nanak mshriq malax squ hlhlahuy. ita tayal hiya ga minkahul ta hlhlahuy zik rgyax. msuna ta suna qsunu qhuniq hlahuy. mnbuw ta tasaw na qsya’ gong. sasal na qalang ta mzyan wayal mstrhuw mtama ska rgyax. tmlux mnaga psyaxan nqu wagi. ana wal mqluy sinbilan hmali bnkis. yasa si ta gali ’ringan na inlungan ru balay balay ini kbrus. mzyan ta wagi mhtuw htgan na wagi lozi ru stbuyan ta sinbilan gaga Tayal.

ita Tayal lpgun squ cinbwanan ga, yan balay agiq mcikuy. minwahan ta mqnga smilay ru mhut mlahang nqu binah ngarux na ssquliq. ana mtnaq magap msbehuy ga, thuzyay ta mzyan k’man agiq mromul ru mtuliq mrkyas lozi.llaqi Tayal. laxi zyungi kinmhgan na lkotas,baq ta tminun pssu inlungan, baqun ta meng buli ru kinbaqan.tlhuyan kinshgan qsahuy inlungan binkesan.

laqi maku! laqi maku!

gaga binkisan iyat ta bahun malax.

mosa ta cbaqan kinbahan sinbil ke na lk’otas.

tuliq la! tuliq ta kwara’!

pgluw gaga sinbilan binkesan ta Tayal.